Bunaíodh An Cumann Scoildrámaíochta sa bhliain 1934 agus bhí an dream seo thar a bheith gníomhach i gcruthú rialta drámaí don aos óg. Trí chomhoibriú le múinteoirí ó na scoileanna Gaelacha ach go háirithe, agus le daoine eile a léirigh spéis i bhFeis Átha Cliath[20] d’éirigh leo meitheal de dhrámadóirí agus lucht tacaíochta a chur ar fáil. Is díol suntais freisin go raibh an cumann seo faoi phátrúnacht an Aire Oideachais ag an tús agus chabhraigh an tacaíocht seo ar leibhéal institiúideach le cur chun cinn na drámaíochta. Scríobh de Valera roinnt drámaí le linn an ré órga seo: Niall agus Gormfhlaith (1938), Forbhas Chluain Mheala (1941) agus Oilibhéar Beannaithe Ploingcéad (1947). Ba léir go raibh múinteoirí tiomnaithe do chur chun cinn na Gaeilge sa mhéid go raibh siad sásta na drámaí a chumadh agus a léiriú ar bhonn deonach.[21]